C 493/16
BG
Официален вестник на Европейския съюз
27.12.2022 г.
Вторник, 7 юни 2022 r.
международното право; изразява пълната си солидарност с Гърция и Република Кипър; отново потвърждава правото на Република Кипър да сключва двустранни споразумения относно своята ИИЗ и да проучва и експлоатира природните си ресурси в пълно съответствие с международното право; отбелязва със съжаление, че обявената от турското Велико национално събрание през 1995 г. заплаха за повод за война (casus belli) срещу Гърция, все още не е оттеглена; приветства продължаването на проучвателните разговори между Гърция и Турция, чиято цел е да се разгледа определянето на границите на континенталния шелф и на ИИЗ в съответствие с международното право; подновява призива си към турското правителство да подпише и ратифицира Конвенцията на ООН по морско право, която е част от достиженията на правото на ЕС; подкрепя отправената от правителството на Република Кипър към Турция покана за водене на добросъвестни преговори за определяне на морските граници между съответните им брегови линии или за сезиране на Международния съд, и призовава Турция да приеме поканата на Кипър; приветства турския принос за сигурността на доставките на газ чрез свързването на трансанадолския газопровод (TANAP) със завършения трансадриатически газопровод (TAP); потвърждава подкрепата си за предложението на Европейския съвет за многостранна конференция по въпросите на Източното Средиземноморие и подчертава, че Зеленият пакт и енергийният преход могат да предоставят значителни възможности за постигане на съвместни, устойчиви и приобщаващи енергийни решения в Източното Средиземноморие; призовава Източното Средиземноморие да се превърне в истински катализатор във външното измерение на Зеления пакт;
44. изразява съжаление относно факта, че кипърският проблем остава нерешен, и подчертава, че едно решение в съответствие със съответните резолюции на Съвета за сигурност на ООН и при спазване на договорената рамка ще окаже положително въздействие върху отношенията на Турция с ЕС; категорично потвърждава становището си, че единственото устойчиво решение на кипърския въпрос е справедливо, всеобхватно и жизнеспособно решение, включващо външните измерения на въпроса, при спазване на рамката на ООН, въз основа на федерация от две общности и две зони с единна международна правосубектност, единен суверенитет, единно гражданство и политическо равенство, както е посочено в съответните резолюции на Съвета за сигурност на ООН и в съответствие с международното право и въз основа на зачитането на принципите, на които се основава Съюзът; изразява съжаление относно факта, че турското правителство се отказа от договорената основа за решението и рамката на ООН, за да защити собственото си решение за съществуването на две държави в Кипър; призовава Турция да се откаже от това неприемливо предложение за решение при съществуване на две държави; призовава също така Турция да изтегли войските си от Кипър и да се въздържа от всякакво едностранно действие, което би продължило постоянното разделение на острова и да се въздържа от действие, променящо демографския баланс; осъжда подписването на т.нар.
„Икономически и финансов протокол“ между Турция и неконтролираните от правителството зони в Кипър; осъжда факта, че Турция продължава да нарушава резолюции 550 (1984) и 789 (1992) на Съвета за сигурност на ООН, чрез които Турция се призовава да отстъпи района на Вароша на законните ѝ жители под временното управление на ООН, като подкрепя отварянето на град Вароша за обществеността; счита, че тази стъпка подкопава взаимното доверие и следователно перспективата за възобновяване на преките преговори за цялостно решение на кипърския проблем; във връзка с това изразява сериозна загриженост относно неотдавнашните нови незаконни дейности в оградената зона на Вароша за откриването на нова част от плажа, както и неотдавнашното подписване на горепосочения „Икономически и финансов протокол“, чрез който Турция ще финансира проекти за възстановяване на Вароша; призовава турското правителство да се върне към диалог въз основа на формата на ООН, който представлява единственият осъществим път към помирение; настоятелно призовава за възможно най-бързо подновяване на преговорите за обединението на Кипър под егидата на генералния секретар на ООН оттам, откъдето бяха преустановени в Кран Монтана през 2017 г.; отново призовава Турция да изпълни своето задължение за цялостно, недискриминационно прилагане на Допълнителния протокол към Споразумението от Анкара по отношение на всички държави членки, включително Република Кипър; изразява съжаление по повод факта, че Турция все още не е отбелязала напредък към нормализирането на отношенията си с Република Кипър; подчертава факта, че сътрудничеството продължава да бъде от съществено значение в области като правосъдието и вътрешните работи, както и законодателството в областта на въздухоплаването и комуникациите във връзка с въздушното движение с всички държави — членки на ЕС, включително Република Кипър;
45. призовава Турция да предостави на кипърската турска общност необходимото пространство, за да действа в съответствия с ролята си на легитимна общност на острова — право, гарантирано от конституцията на Република Кипър; призовава Комисията да увеличи усилията си да се ангажира с кипърската турска общност, като напомня, че нейното място е в Европейския съюз; призовава всички участващи страни да демонстрират по-смел подход при обединяването на общностите; подчертава необходимостта достиженията на правото на ЕС да се прилагат на целия остров след цялостното решение на кипърския проблем и подчертава междувременно, че Република Кипър е отговорна за увеличаване на усилията си за улесняване на ангажираността на кипърските турци с ЕС; приветства важната работа на двуобщностния комитет за безследно изчезналите лица (КБИЛ) и отново изразява своята признателност за факта, че след най-лошия етап на пандемията Турция отново предоставя на КБИЛ достъп до съответните обекти, включително военни зони; призовава Турция да увеличи усилията си за предоставяне на важна информация от своите военни архиви, както и достъп до свидетели в затворени зони; призовава Турция да си сътрудничи със съответните международни организации, особено със Съвета на Европа, за предотвратяване и борба срещу незаконния трафик и срещу преднамереното унищожаване на културното наследство;